Karina Lorentzen Dehnhardt (SF), 2026-01-16:
Tak for ordet.
Truslerne mod Danmark og danske interesser står i kø, ligesom de også gør hos nogle af vores allierede.
Verden er blevet farligere, og tiden er til sammenhold, men også til at være beredt og til at ruste sig.
Krige og konflikter rykker tættere på, internationale spændinger vokser, og gamle alliancer bliver sat på prøve.
Vores sikkerhedssituation er mere påtrængende, end den har været i årtier, og derfor skal vi selvfølgelig være på tæerne og have en velsmurt og effektiv efterretningstjeneste, så vi kan forebygge og modvirke terror, spionage, destabilisering af vores samfund.
Men fordi vi så giver tjenesterne meget vidtgående beføjelser, fordi FE's arbejde kræver en udstrakt grad af fortrolighed, er det også afgørende, at vi samtidig kører med et stærkt og uafhængigt tilsyn med tjenesterne, og at brugen af bulkdata selvfølgelig hegnes grundigt ind.
Når staten indsamler bulkdata om millioner af mennesker – det var nok lige vel mange mennesker, men alligevel – bevæger vi os ind i et område, hvor stor magt nødvendigvis må gå hånd i hånd med et stort ansvar.
Og for SF er det afgørende, at de indhentede bulkdata bruges ansvarligt, proportionalt og med et stærkt sagligt og fagligt efterretningsformål for øje.
Det må aldrig blive et redskab til masseovervågning mod helt almindelige borgere, som ikke er mistænkt for noget som helst.
Danmark er bundet af en international retsorden, af menneskerettigheder og af grundlæggende principper om privatliv og databeskyttelse.
Det er den retsorden, stærke kræfter forsøger at underløbe.
Vi arbejder for det modsatte.
Retssikkerhed er ikke en luksus, som vi bare kan sætte på pause i krisetider; det er netop i krisetider, at de skal stå sin prøve, og det synes jeg faktisk vi er kommet et godt stykke vej med her.
Vi mener overordnet, at der er tale om et godt og et nødvendigt forslag, som grundigt indhegner de nye teknologiske muligheder, som tjenesterne efterspørger, og det er til og med med gode SF-aftryk på, for vi har jo selv en aktie i en del af forslaget, da vi jo, som nogle måske husker, har været drivende i forhold til at forbedre tilsynet og den demokratisk forankrede kontrol med tjenesterne.
Det var jo en udløber af FE-aftalen, at vi besluttede, at tilsynet med tjenesterne skulle styrkes, og at der nu også skal være tilsyn med brugen af agenter, og at udvalget i forbindelse med efterretningstjenester får mulighed for også at bede om undersøgelser ved tilsynet.
Så vil vi jo gerne takke ministeren for en god teknisk gennemgang forleden.
Jeg synes, det har betrygget mig i, at en del af den kritik, som rejses i høringssvarene, i høj grad bliver adresseret under hensyntagen til, at der er tale om en efterretningstjeneste, som skal virke effektivt.
Er der slet ikke noget at kritisere?
Vi bemærker, at Dansk Journalistforbund fortsat har nogle bekymringer i forhold til den journalistiske kildebeskyttelse, og det er noget, som vi kommer til at bore lidt mere ud under udvalgsbehandlingen.
Men alt andet lige er det her forslag en helt klar forbedring, hvor vi kommer langt med retssikkerhed og et bedre tilsyn.
Og er der steder, man kunne ønske sig mere?
Helt sikkert!
Det afspejler høringssvarene jo også.
I forhold til det, som Danmarksdemokraterne rejser om sekretariatsbistand, synes jeg, vi skal give det en ekstra tanke under udvalgsbehandlingen, og det vil jeg gerne være med til at kigge nærmere på.
På den baggrund kan jeg sige, at vi fra SF's side regner med at støtte det her forslag og ser frem til en grundig udvalgsbehandling.